ગળતેશ્વર તાલુકાના બૈડપ ગામમાં જાદવસિંહ છોટાભાઈ રાઠોડ (ઉં.વ.૩૦) રહે છે. તેઓ પોતાની બાઈક લઈ અમદાવાદ-ઈન્દોર એકસપ્રેસ વે પર આવેલા બૈડપ સીમમાંથી રવિવારે રાત્રિના પોતાના મિત્ર કિશોરભાઈ ઈશ્વરભાઈ રાઠોડ (ઉં.વ.૪૦) સાથે પસાર થઈ રહ્યા હતા. તે દરમિયાન સામેથી આવતી એક ક્રુઝર ગાડીના ચાલકે બેફિકરાઈથી વાહન હંકારી જાદવસિંહની બાઈક સાથે ધડાકાભેર અથડાવી હતી. જેથી બાઈકસવાર બંન્ને રોડ પર પટકાયા હતા. જેમાં ગંભીર રીતે ઘવાયેલા જાદવસિંહ રાઠોડનું ઘટનાસ્થળે મૃત્યુ નીપજ્યુ હતું. જ્યારે કિશોરભાઈના બંન્ને પગ ભાગી ગયા હતા. ગંભીર રીતે ઘવાયેલા કિશોરભાઈને તાત્કાલિક સારવાર અર્થે ૧૦૮ દ્વારા બાલાસિનોર હોસ્પિટલમાં ખસેડાયો હતો. મૃતક જાદવસિંહ પોતાના મા-બાપનો એક માત્ર આધાર હતો. તેઓના મૃત્યુના સમાચારથી ગામમાં ઘેરા શોકની લાગણી વ્યાપી ગઈ હતી. અકસ્માત બાદ ક્રુઝર ચાલક પોતાનું વાહન મુકી નાસી ગયો હતો.